b"\n_START_ARTICLE_\nEsgl\xc3\xa9sia de Sant Esteve de Ll\xc3\xa9mena\n_START_SECTION_\nDescripci\xc3\xb3\n_START_PARAGRAPH_\n\xc3\x89s una esgl\xc3\xa9sia situada dalt d'un tur\xc3\xb3, a pocs quil\xc3\xb2metres del nucli urb\xc3\xa0 de Sant Esteve de Ll\xc3\xa9mena. Disposa d'una sola nau amb capelles laterals, creuer que no es pronuncia a l'exterior i c\xc3\xbapula amb llanterna sostinguda damunt de trompes. La coberta \xc3\xa9s de teula \xc3\xa0rab a dues vessants._NEWLINE_Disposa de cinc altars a les capelles laterals. A l'esquerra de la nau hi ha els altars dedicats a Sant Isidre amb Sant Antoni i el Sant titular del temple, i un altre amb la Mare de D\xc3\xa9u del Roser. Al creuer hi ha dos altars, un amb Sant Josep i el seu fill, i un altre amb el Sagrat Cor. A la dreta de la nau hi ha un altar desaparegut, i un altre de la Pur\xc3\xadssima concepci\xc3\xb3. Havia estat decorada amb amb motius geom\xc3\xa8trics esgrafiats que cobrien tots els murs exteriors. Actualment els pocs que resten estan en molt malmesos i daten, segons consta en un dels angles de l'edifici, de 1763._NEWLINE_La torre campanar, situada damunt la porta d'ingr\xc3\xa9s, \xc3\xa9s de teulat de punxa a quatre vessants. El portal d'entrada est\xc3\xa0 emmarcat amb carreus de pedra picada, amb motius ornamentals i figures alades. Sobre la porta hi ha un n\xc3\xadnxol amb la imatge del sant. Adossat a la fa\xc3\xa7ana principal hi ha un porxo amb coberta de teula \xc3\xa0rab a dues vessants reconstru\xc3\xaft fa pocs anys.\n_START_SECTION_\nHist\xc3\xb2ria\n_START_PARAGRAPH_\nS'ignopren dades hist\xc3\xb2riques concretes que facin refer\xc3\xa8ncia al temple de Sant Esteve, per\xc3\xb2 el fet que la nau central \xc3\xa9s de volta de can\xc3\xb3 apuntat suggereix un possible origen rom\xc3\xa0nic. En un dels angles de la nau veiem la data 1623. A la llinda de la porta principal figura l'any 1750."